Blanka Vlašić

**Blanka Vlašić** (født 8. november 1983 i Split) er en kroatisk tidligere høydehopper som ble regnet som verdens fremste høydehopper i 2000-årene. Hennes personlige rekord er på 2,08 m, satt 31. august 2009 i Zagreb. Bare Stefka Kostadinova har hoppet høyere med 2,09 m i 1989; Kajsa Bergqvist hoppet 2,08 m innendørs i 2006. 

Vlašić ble først trent av faren Joško Vlašić, en tidligere tikjemper som fremdeles innehar kroatisk rekord i øvelsen, senere ble hun trent av Bojan Marinovic.

Hennes lillebror Nikola Vlašić profesjonell fotballspiller, og spiller per 2023 for den italienske klubben Torino og s landslag. Han har tidligere spilt for de engelske klubbene Everton og West Ham.

## Karrière
### Juniortiden og lovende karrièrestart
Allerede som junior var Vlašić suksessrik, som 16-åring hoppet hun 1,93 m. Hun ble juniorverdensmester i 2000 som 17-åring med 1,91 m og igjen 2002 med 1,96 m. Hun deltok i OL 2000, men klarte ikke å komme til finalen. I 2003 hoppet hun for første gang 2 m og vant blant annet Europamesterskapet U-23. 

### 2004/2005: Sykdom
I 2004 startet hun bra med bronseplassen i innendørsverdensmesterkapet i Budapest. Hun tok flere pallplasser i utendørskonkurranser og forbedret den nasjonale rekorden til 2,03. I Sommer-OL 2004 i Athen ble hun bare nr 11 med 1,89 m og begynte å klage over slapphet. Hun konkurrerte ikke i ett år og ble diagnostisert med hypertyreose. Etter kirurgi, rekonvalesens og opptrening klarte hun ikke å prestere på samme nivå som før sykdommen i 2005-sesongen. Hun ble nasjonal mester, men klarte ikke å kvalifisere seg til finalen i verdensmesterskapet. 

### 2006/2007: Det endelige gjennombruddet
Året 2006 ble dermed et slags comeback. Hun startet med en ny innendørs bestenotering på 2,05 m i februar og sølvmedaljen i innendørsverdensmesterskapet i Moskva. I EM 2006 i Göteborg kom hun på fjerdeplass etter Tia Hellebaut, Venelina Veneva og Kajsa Bergqvist, og ble dermed den første kvinnelige høydehopperen som ble uten medalje i et stevne med et hopp på over 2 meter. Hun hoppet 2,01, men trengte to flere forsøk enn Bergqvist.

I 2007-sesongen hoppet Vlašić over to meter i sytten av nitten konkurranser, og hadde flere gode forsøk på verdensrekordhøyden 2,10. Hun vant også atten av nitten utendørsstevner, det eneste tapet kom tidlig i sesongen, i det første Golden League-stevnet i Oslo. Hun var klar favoritt til å ta gullet i VM 2007, og innfridde forventningene med et hopp på 2,05. Tidlig i oktober hun ble kåret til årets kvinnelige europeiske friidrettsutøver av det europeiske friidrettsforbundet. 

### Etter 2007: Verdenseneren

I 2008 ble hun verdensmester innendørs i Valencia. Hun var klar favoritt i OL i Beijing, men måtte ta til takke med sølvmedaljen etter Tina Hellebaut. Begge klarte 2,05 m, men Hellebaut hadde færre forsøk. Hun hadde da ikke blitt slått på 34 stevner. 

I august 2009 ble hun igjen utendørs verdensmester i Berlin og klarte for første gang 2,08 m i et stevne i Zagreb. 
 
2010 startet med at hun ble verdensmester innendørs i Doha, Qatar. Hun klarte 2,06 m innendørs i Hochsprung mit Musik-stevnet i Arnstadt, Tyskland, hennes beste innendørshøyde. I EM i Barcelona ble hun Europamester med 2,03 m og tangerte stevnerekorden. Hun var den eneste friidrettsutøveren som kom ubeseiret gjennom årets Diamond League og klarte å hoppe over to meter i ti utendørskonkurranser. Hun ble valgt til årets internasjonale kvinnelige friidrettsutøver av IAAF i november.

Vlašić sto over innendørssesongen 2011 for å prioritere studier. Hun la opp som aktiv utøver i februar 2021.

## Referanser


## Eksterne lenker
* 
* Vlašić offisielle webside